টিকল না বিরোধীদের আপত্তি, বুধবারই সংসদে পেশ হবে ওয়াকফ বিল

নয়াদিল্লি: ধোপে টিকল না বিরোধীদের প্রতিবাদ, ওয়াকফ বিল নিয়ে বড় সিদ্ধান্ত কেন্দ্রের। বুধবারই সংসদে পেশ হবে ওয়াকফ বিল (Waqf Bill)। আগামিকাল দুপুর সাড়ে বারোটায় পেশ হতে পারে বিলটি। এই বিল নিয়ে ৮ ঘণ্টা আলোচনা হবে বলে ঠিক হয়েছে। যদিও মঙ্গলবার ওয়াকফ বিল নিয়ে বিজনেস অ্যাডভাইসরি কমিটির (Business Advisory Committee) বৈঠকে বিরোধীদের সঙ্গে সরকার পক্ষের তীব্র মতবিরোধ হয়। বিরোধীরা স্পষ্ট জানিয়েছে, তারা এই বিলের তীব্র বিরোধিতা করবে সরকার পক্ষও এই বিল পাশে মরিয়া। ভবিষ্যতে BAC বৈঠকে যোগ দেওয়া নিয়ে ভাবনাচিন্তার কথা জানিয়েছে বিরোধীরা। চলতি বাজেট অধিবেশন শেষ ৪ এপ্রিল শুক্রবার। এই অধিবেশনেই ওয়াকফ বিল পাশ করাতে উদ্যোগী হয়েছে কেন্দ্র। প্রয়োজনে বাড়তে পারে অধিবেশনের মেয়াদ।

ওয়াকফ বিল নিয়ে আলোচনার জন্য যৌথ সংসদীয় কমিটি গঠন করা হয়েছিল। সেখানেও বিরোধী সাংসদরা প্রশ্ন তুলেছিলেন। লোকসভার অধ্যক্ষ ওম বিড়লার নেতৃত্বে বিজনেস অ্যাডভাইসরি কমিটির বৈঠক হয়। সেই বৈঠকে শাসকজোট ও বিরোধী সাংসদদের মতবিরোধে উত্তাল হয়ে ওঠে। ওয়াকফ বিল নিয়ে ১২ ঘণ্টা আলোচনার দাবি জানান বিরোধী সাংসদরা।সরকার পক্ষ ৪ ঘণ্টা আলোচনা চায়। শেষপর্যন্ত ওয়াকফ বিল নিয়ে ৮ ঘণ্টা আলোচনা হবে বলে ঠিক হয়েছে।

আরও পড়ুন: মদ্যপ দম্পতির আজব কীর্তি! হাই ভোল্টেজ ইলেকট্রিসিটি টাওয়ারে উঠে ঝগড়া

বিরোধীরা এদিন অভিযোগ করে, BAC বৈঠক সরকারের নিজেদের ইচ্ছে পূরণ করার জন্য ব্যবহার করা হচ্ছে। তাদের দাবি, মণিপুর নিয়ে আলোচনার জন্য তারা সময় চেয়েছিল। ভোটার কার্ডে এপিক নম্বর নিয়ে আলোচনার দাবি জানিয়েছিল। কিন্তু, তাদের দাবি মানা হয়নি। BAC বৈঠক থেকে ওয়াক আউট (Opposition Walk Out Waqf Bill) করে বিরোধীরা। এই পরিস্থিতিতে সংসদ বিষয়ক মন্ত্রী কিরেণ রিজিজু (Kiren Rijiju) বলেন, “আমরা ওয়াকফ বিল নিয়ে আলোচনা চাই। ওয়াকফ বিল নিয়ে আলোচনা করতেই চায় না। মানুষের মনে ভয় ধকাচ্ছে। তাই ওয়াকআউট করছেন বিরোধী দলের সাংসদরা। আলোচনা এড়ানোর অজুহাত। অভিযোগ আনলেন কেন্দ্রীয় মন্ত্রী কিরেণ রিজিজু (Kiren Rijiju)।

অন্য খবর দেখুন